ลงโทษแชร์ข้อมูลบัญชีดำประกัน
โดย...วารุณี อินวันนา
21 ส.ค. 2558

โดย...วารุณี อินวันนา
บริษัท มิตรแท้ประกันภัย แจ้งความดำเนินคดีกับผู้เผยแพร่แชร์ข้อความเป็นเท็จ ว่า สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ขึ้นบัญชีดำบริษัทประกันภัยที่มีฐานะการเงินไม่ดี ทำให้บริษัทที่มีชื่อปรากฏในข้อความดังกล่าวได้รับความเสียหายถูกลูกค้ายกเลิกประกันและไม่ทำประกันด้วย
คดีนี้บริษัท มิตรแท้ฯ แจ้งความฟ้องร้องดำเนินคดีทั้งทางแพ่งและอาญา กับ กิตติยา วรมิศร์ ในข้อหากระทำความผิด พ.ร.บ.กระทำความผิดเกี่ยวกับคอมพิวเตอร์ พ.ศ. 2550 ที่ศาลอาญากรุงเทพใต้ เมื่อวันที่ 15 มิ.ย. 2558 และฟ้องคดีแพ่ง ข้อหาละเมิดเรียกร้องค่าเสียหาย 1 ล้านบาท ที่ศาลอาญากรุงเทพใต้ เมื่อวันที่ 19 มิ.ย. 2558 ซึ่งมีการนัดไกล่เกลี่ยคดีอาญาครั้งที่ 1 ไปเมื่อวันที่ 20 ก.ค. และครั้งที่ 2 เมื่อวันที่ 29 ก.ค. 
วรพัทธ์ ปรีชาสิรโรจน์ ผู้จัดการอาวุโสและหัวหน้าแผนกประชา สัมพันธ์ บริษัท มิตรแท้ประกันภัย กล่าวว่า จากการตรวจสอบพบว่า กิตติยา แชร์ข่าวลือ Blacklist หรือบัญชีดำบริษัทประกันภัยที่มีชื่อบริษัทรวมอยู่ด้วย ซึ่งในข่าวลือชิ้นนั้นหาว่าบริษัทมีฐานะการเงินไม่มั่นคงในสังคมออนไลน์ ในกรุ๊ปไลน์ และเฟซบุ๊ก 
จากการไกล่เกลี่ยคดีทางบริษัทได้ให้กิตติยาลงคำขอโทษในหนังสือพิมพ์หัวสี ที่มีการจัดจำหน่ายทั่วประเทศอย่างน้อย 3 ฉบับ ติดต่อกัน 7 วัน พร้อมลงรูปภาพของกิตติยาในพื้นที่ขนาด 1 ใน 4 ส่วนของพื้นที่หนังสือพิมพ์ 1 หน้า แต่ทางจำเลยไม่มีค่าใช้จ่ายในการดำเนินการดังกล่าว จึงขอแถลงข่าวขอโทษแทน โดยจำเลยเป็นผู้ออกค่าใช้จ่ายในการจัดงานแถลงข่าวทั้งหมดและให้ทางบริษัทเป็นผู้จัดพิมพ์คำขอโทษ
นอกจากนี้ จำเลยจะต้องลงคำขอโทษและพูดความจริงในกลุ่มไลน์ที่มีอยู่ในโทรศัพท์ขณะมีการแชร์ข้อมูลดังกล่าว ซึ่งพบว่ามี 5 กลุ่มและลงในเฟซบุ๊กตัวเองเป็นเวลา 30 วัน และแชร์ลงในแฟนเพจเฟซบุ๊ก 30 เพจ โดยแฟนเพจต้องมีสมาชิกไม่ต่ำกว่า 100 รายต่อหนึ่งแฟนเพจ ซึ่งทุกครั้งที่มีการแชร์จะต้องคัดลอกหน้าจอส่งรายงานมาที่บริษัท มิตรแท้ประกันภัย ทุกครั้ง ทุกเพจ
“คดีนี้มิตรแท้ประกันภัยฟ้องตรงไปที่ศาลยังมีอีก 2 ราย 2 คดี ในกรณีแชร์ข้อมูลอันเป็นเท็จที่ฟ้องไปที่ตำรวจ เพื่อดำเนินการไต่สวนและจะขึ้นไปยังชั้นศาลต่อไป” วรพัทธ์ กล่าว
วรพัทธ์ กล่าวว่า นี่ถือเป็นคดีตัวอย่างที่มีการแชร์ข้อมูลโดยไม่ตรวจสอบและได้นำไปแชร์ในเฟซบุ๊กของตัวเองที่มีเพื่อนอยู่ 300 คน หลังจากนั้นก็ไม่ได้เข้าไปติดตามเลย จนกระทั่งได้รับหมายศาลในเวลาไม่ถึง 1 เดือน จึงเข้าไปดูและพบว่ามีตัวแทนของบริษัทเข้ามาให้ข้อมูลว่าบริษัทยังดำเนินการอยู่ จึงได้ขอโทษและลบข้อความดังกล่าวออกจากเฟซบุ๊ก โดยมีผู้มากดไลค์ 23 คน ส่วนใหญ่เป็นเพื่อนที่อยู่ใน จ.นครศรีธรรมราช
ทางด้าน กิตติยา กล่าวว่า นี่ถือเป็นบทเรียนให้กับตัวเอง อยากให้คนทั่วไปได้ระวังในการแชร์ข้อมูลเพราะจะถูกหมายศาล และถ้าบริษัท มิตรแท้ประกันภัย ไม่ให้โอกาสออกมาขอโทษ ก็จะกลายเป็นคดีติดตัวทั้งคดีอาญาและคดีแพ่งตลอดไป
แหล่งข่าวจากธนาคารแห่งประเทศไทย (ธปท.) ให้คำแนะนำชาวเน็ตว่า หากได้รับข้อความเกี่ยวกับความมั่นคงหรือฐานะการเงินของธนาคารพาณิชย์ สถาบันการเงิน หรือบริษัทประกันชีวิตบริษัทประกันภัย ก็ควรจะต้องตรวจสอบให้ชัดเจนก่อนที่จะแชร์หรือนำไปเผยแพร่ต่อ เพราะเป็นเรื่องสำคัญต่อระบบการเงินของประเทศ หากคนหลงเชื่อข่าวมั่วและแห่ถอนเงินจากธนาคารจะเกิดปัญหาใหญ่ขึ้น เป็นภัยต่อความมั่นคงทางเศรษฐกิจ ซึ่งหนักกว่าแชร์เรื่องอื่นๆ
“การที่มีการดำเนินคดีกับผู้แชร์ข่าวมั่วนับเป็นตัวอย่างให้กับคนอื่นว่าจะต้องคิดก่อนแชร์ และให้ผู้ใช้บริการโซเชียลมีเดียใช้งานอย่างสร้างสรรค์” แหล่งข่าวเปิดเผย